

VLADA REPUBLIKE HRVATSKE

Zagreb, 31. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o prihvaćanju povećanja kvote Republike Hrvatske u Međunarodnom monetarnom fondu  |

Na temelju članka 6. Zakona o prihvaćanju članstva Republike Hrvatske u Međunarodnom monetarnom fondu i drugim međunarodnim financijskim organizacijama na temelju sukcesije („Narodne novine“, broj 89/92.), točke III. Odluke o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu („Narodne novine“, broj 28/24.), a u vezi s člankom III. Odjeljkom 2. Statuta Međunarodnog monetarnog fonda („Narodne novine – Međunarodni ugovori“, br. 3/92., 2/98., 5/08., 8/09., 3/11., 4/11., 5/11., 8/11., 16/11. i 1/16.), Vlada Republike Hrvatske je na sjednici održanoj -- -- 2024. donijela

**O D L U K U**

**o prihvaćanju povećanja kvote Republike Hrvatske u Međunarodnom monetarnom fondu**

**I.**

Prihvaća se povećanje kvote Republike Hrvatske u Međunarodnom monetarnom fondu (u daljnjem tekstu: Fond) u skladu s odredbama Rezolucije o 16. općoj reviziji kvota (Rezolucija br. 79-1).

**II.**

Kvota Republike Hrvatske povećava se za 358.700.000 SDR-a (posebnih prava vučenja), koje će Republika Hrvatska upisati i uplatiti u skladu s Rezolucijom o 16. općoj reviziji kvota te u skladu s općim aktima Fonda.

Ukupan iznos kvote Republike Hrvatske nakon povećanja iz točke I. ove Odluke iznosit će 1.076.100.000 SDR-a.

**III.**

U svrhu izvršenja ove Odluke nije potrebno osigurati financijska sredstva iz državnog proračuna Republike Hrvatske.

Sve financijske obveze prema Fondu vezane uz povećanje kvote iz točke I. ove Odluke podmirit će Hrvatska narodna banka u skladu s odredbama Rezolucije o 16. općoj reviziji kvota i drugim pravnim propisima kojima je uređen rad Fonda.

**IV.**

Ovlašćuje se guverner Hrvatske narodne banke da izvijesti Fond o prihvaćanju povećanja kvote iz točke I. ove Odluke te da dostavi Fondu sve potrebne dokumente za upis povećanja kvote iz točke I. ove Odluke.

**V.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,\_\_\_\_\_\_\_\_\_\_\_

PREDSJEDNIK

mr. sc. Andrej Plenković

**OBRAZLOŽENJE**

Republika Hrvatska prihvatila je članstvo u Međunarodnom monetarnom fondu (u daljnjem tekstu: Fond) Odlukom Vlade RH o prihvaćanju članstva Republike Hrvatske u Međunarodnom monetarnom fondu ("Narodne novine", broj 87/92.) te je potvrdila članstvo u Fondu Zakonom o prihvaćanju članstva Republike Hrvatske u Međunarodnom monetarnom fondu i drugim međunarodnim organizacijama na temelju sukcesije („Narodne novine“, br. 89/92.). Republika Hrvatska postala je članicom Fonda 14. prosinca 1992., a međusobni odnosi regulirani su Statutom Fonda kao međunarodnim ugovorom koji je Republika Hrvatska prihvatila, potvrdila i objavila na odgovarajući način („Narodne novine – Međunarodni ugovori“, broj 3/92., 2/98., 5/08., 8/09., 3/11., 4/11., 5/11., 8/11. 16/11. i 1/16.).

Vlada Republike Hrvatske je 8. ožujka 2024. donijela Odluku o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu ("Narodne novine", broj 28/24.). Točkom 3. te Odluke utvrđuje se da Vlada Republike Hrvatske donosi odluku o prihvaćanju promjene kvote Republike Hrvatske u Fondu, a Hrvatska narodna banka u ime Republike Hrvatske podmiruje obveze prema Fondu vezane uz uplatu kvote u skladu sa zahtjevima Fonda, Statutom i drugim pravnim propisima kojima je uređen rad Fonda. Hrvatska narodna banka osigurala je sredstva za podmirenje obveze Republike Hrvatske prema Fondu vezano uz opće povećanje kvote u okviru 16. opće revizije kvota.

Odbor guvernera Fonda donio je 15. prosinca 2023. Rezoluciju o 16. općoj reviziji kvota (Rezolucija br. 79-1), kojom se zemljama članicama, među ostalim, predlaže povećanje ukupne kvote Fonda za 50% koje će biti alocirano svim zemljama članicama u skladu s njihovim udjelima u ukupnoj kvoti (tzv. ekviproporcionalno povećanje kvote). Ovime bi se ukupna kvota Fonda povećala za 238,6 mlrd. SDR-a na 715,7 mlrd. SDR-a. Rezoluciju su podržali guverneri 171 zemlje članice Fonda, koji čine 92,86% ukupne glasačke snage Fonda, među kojima i guverner Hrvatske narodne banke kao član Odbora guvernera Fonda. Prije glasanja guvernera, Ministarstvo financija Republike Hrvatske dalo je suglasnost za prihvaćanje Rezolucije o 16. općoj reviziji kvota.

Po usvajanju Rezolucije, Republika Hrvatska, kao i sve ostale članice Fonda, pozvana je donijeti odluku o prihvaćanju povećanja vlastite kvote u Fondu te o tome obavijestiti Fond na odgovarajući način.

U skladu s odredbama Rezolucije, povećanje kvote stupit će na snagu kada zemlje članice koje imaju barem 85% ukupne kvote dadu pisani pristanak na povećanje svoje kvote, i kada Odbor izvršnih direktora utvrdi da su sudionici/kreditori u kreditnom aranžmanu pod nazivom *New Arrangements to Borrow* (NAB) dali svoj pristanak na smanjenje NAB-a (najkasnije do 15. studenog 2024.). Dakle, pristanak zemalja sudionica u NAB-u na smanjenje tog kreditnog aranžmana preduvjet je za stupanje na snagu povećanja kvote (Republika Hrvatska nije sudionica NAB-a).

Svaka zemlja članica treba platiti Fondu povećanje svoje kvote u roku od 35 dana nakon što je obavijestila MMF o svom pristanku na povećanje svoje kvote ili nakon što budu ispunjeni gore navedeni uvjeti za stupanje na snagu povećanja kvote, ovisno što je kasnije. Odbor izvršnih direktora može produljiti rok za plaćanje povećanja kvote.

U skladu sa standardnom procedurom Fonda, povećanje kvote izvršava se na sljedeći način: 25% povećanja kvote uplaćuje se u SDR-ima ili valuti druge zemlje članice koju, uz njen pristanak, odredi Fond, ili u kombinaciji oboje, a 75% povećanja uplaćuje se u valuti zemlje članice (ili se za taj iznos povećava iznos na mjenici izdanoj u korist Fonda).

Prihvaćanje predloženog povećanja kvote u visini od 358,7 mil. SDR-a omogućuje Republici Hrvatskoj zadržavanje glasačke snage (0,17%) i udjela u ukupnoj kvoti Fonda (0,15%) na približno istoj razini kao dosad.

Slijedom navedenog, a budući da je visina kvote ključni činitelj u utvrđivanju ne samo organizacijskih, već i financijskih odnosa članice s Fondom (kao što je utvrđivanje visine eventualne nove alokacije SDR-a, visine financijske pomoći članici u slučaju platno-bilančnih poteškoća i sl.), predlaže se donošenje ove Odluke.